## Rješenje kojim se nalaže Nadzornom odboru društ­va Kvarner Wiener Städtische osiguranje d.d. Rijeka, da donese odluku o privremenom imenovanju jednog člana nadzornog odbora na funkciju zamjenika člana uprave, do imenovanja člana uprave koji nedostaje

### NN 78/2006 (14.7.2006.), Rješenje kojim se nalaže Nadzornom odboru društ­va Kvarner Wiener Städtische osiguranje d.d. Rijeka, da donese odluku o privremenom imenovanju jednog člana nadzornog odbora na funkciju zamjenika člana uprave, do imenovanja člana uprave koji nedostaje

# HRVATSKA AGENCIJA ZA NADZOR FINACIJSKIH USLUGA

1867

Na temelju članka 15. stavak 1. točka 3. i
članka 8. stavak 1. Zakona o Hrvatskoj agenciji za nadzor financijskih usluga
(»Narodne novine« broj 140/05) i članka 160. stavak 1. točka 1. Zakona o
osiguranju (»Narodne novine« broj 151/05) u postupku nadzora nad dijelom
poslovanja društva Kvarner Wiener Städtische
osiguranje d.d. Rijeka, Osječka 46, MBS 080026313, Uprava Hrvatske agencije za
nadzor financijskih usluga, na sjednici održanoj 6. srpnja 2006. godine
donijela je

## RJEŠENJE

I. Nalaže se nadzornom odboru društva Kvarner Wiener Städtische osiguranje d.d.
Rijeka, Osječka 46, MBS 080026313, da donese odluku o privremenom imenovanju
jednog člana nadzornog odbora na funkciju zamjenika člana uprave, do imenovanja
člana uprave koji nedostaje, u roku od tri dana od dana primitka ovog rješenja.

II. Nalaže se nadzornom odboru društva Kvarner Wiener Städtische osiguranje d.d.
Rijeka, Osječka 46, MBS 080026313, dostaviti Hrvatskoj agenciji za nadzor
financijskih usluga dokaz o podnijetom zahtjevu za upis brisanja članova uprave
Mladena Blaževića iz Opatije, Nova cesta 35 i
Zorislava Stašeka iz Kukuljanova,
Kukuljanovo 158, kojima je istekao mandat za
obavljanje funkcije člana uprave i upis zamjenika člana uprave u sudski
registar, u roku od tri dana od dana primitka ovog rješenja.

III. Ovo rješenje objavit će se u »Narodnim
novinama«.

```
Obrazloženje
```

Dana 24. 6. 2006. godine istekao je mandat
Mladenu Blaževiću i Zorislavu Stašeku,
članovima uprave društva Kvarner Wiener Städtische osiguranje d.d. Rijeka, Osječka 46, MBS
080026313 (dalje u tekstu: Društvo).

Od isteka mandata navedenih članova uprave,
Društvo ima samo jednog člana uprave.

Odredbom članka 25. stavak 1. Zakona o
osiguranju propisano je da društvo za osiguranje mora imati najmanje dva člana
koji vode poslove i zajedno zastupaju dioničko društvo za osiguranje, pa je 27.
lipnja 2006. godine Hrvatska agencija za nadzor financijskih usluga (dalje u
tekstu: Agencija), uputila Društvu poziv, klasa: 453-02/06-17/05, da u roku tri
dana od dana primitka tog poziva, Agenciju izvijesti o poduzetim aktivnostima
za otklanjanje navedenih nezakonitosti, jer će u protivnom, protiv Društva biti
poduzete mjere u skladu s odredbama Zakona o osiguranju.

Društvo je 29. 6. 2006. godine podnijelo
zahtjeve za izdavanje odobrenja navedenim osobama za još jedan mandat.

Agencija je pozivom na odredbe članka 28. stavak
4. Zakona o osiguranju (»Narodne novine« broj 151/05) i članka 4. Pravilnika o
sadržaju potrebne dokumentacije koja se dostavlja uz zahtjev za izdavanje
odobrenja kandidatu za člana Uprave društva za osiguranje (»Narodne novine«
broj 25/06), 4. srpnja 2006. godine uputila pozive nadzornom odboru Društva
kojim traži u roku od 15 dana od dana primitka tih poziva, dostavu programa
vođenja poslova Društva kandidata za članove uprave Društva.

Obzirom da je postupak za izdavanje odobrenja
kandidatima za članove uprave u tijeku, a Društvo nema najmanje dva člana
uprave kako je to propisano odredbom članka 25. stavak 1. Zakona o osiguranju,
te nije izvijestilo Agenciju o poduzetim aktivnostima na otklanjanju navedene
nezakonitosti, Agencija je na temelju odredbi članka 160. stavak 1. točka 1.
Zakona o osiguranju i članka 261. stavak 2. Zakona o trgovačkim društvima,
naložila nadzornom odboru Društva donošenje odluke o privremenom imenovanju
jednog člana nadzornog odbora na funkciju zamjenika člana uprave do imenovanja
člana uprave Društva koji nedostaje, kako je to navedeno u točki I. izreke ovog
rješenja.

U skladu s odredbama Zakona o sudskom registru
nadzorni odbor Društva dužan je podnijeti zahtjev sudskom registru za brisanje
članova uprave kojima je istekao mandat i zahtjev za upis zamjenika člana
uprave Društva, kako je to odlučeno u točki II. izreke ovog rješenja.

Na temelju odredbe članka 8. stavka 3. Zakona o
Hrvatskoj agenciji za nadzor financijskih usluga, ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku od 30 dana od dana primitka ovog rješenja.

Klasa: UP/I-453-02/06-30/26

Urbroj: 326-304-06-1

Zagreb, 6. srpnja 2006.

Predsjednik Uprave

**Ante Samodol, v. r.**

Rješenje, NN 78/2006-1867